Praem Minista Charlot Salwai mo Ambasada blong People's Republic of China, Liu Quan tufala I saenem yestede, 30 Okis 2017, wan moa grant we hemi bitim 3 bilion vatu, blong faenans em konstraksen blong niu residens blong Presiden blong Ripablik blong Vanuatu, niu bilding blong Ministri blong Faenans mo extensen blong Ministri blong Foren Afea.
Konstraksen wok bambae i stat long en blong tenda proses. Niu bilding blong presiden bambae oli bildim long Joen Kot eria long ples we fes Hed of Steit, Ati Georges Sokomanu hemi bin liv long hem. Bilding blongFaenans we hemi Gavman Bilding hemi bin damej long taem blong Saeklon Pam long 2015.
Plante long ol bilding we Gavman i stap yusum nao ia oli bin bildim long taem blong Kondominium Gavman. Trifala niu projek ia oli no ol niu projek we Jaenis Gavman hemi fandem anda long Jaenis Grant. Folem strong rilesen sip we Vanuatu i gat wetem China, kantri ia hemi bin givim ol grant blong bildim Emalus Campus, Nasonal Konvensen Senta, niu PMO mo niu Korman Stadium blong hostem rijenal mini-gems long en blong yia ia. Narafala bigfala projek we China hemi fandem hemi Malapoa College we lukluk i stap blong komplitim long nekis yia
tpi_Latn tpi_Latn tpi_Latn